Heldeverering vir Kubaanse dokters wat van Italië terugkeerKubaanse medici by die lughawe in Havana, Kuba (8 Junie 2020) (Foto: Ismael Francisco/Pool via AP) Kubaanse medici is Maandag tuis verwelkom met ŉ persoonlike boodskap van die land se president en luide applous van die publiek ná ŉ sending om koronavirus-pasiënte in Italië te behandel. Die 36 dokters en 15 verpleërs was twee maande lank in die Lombardye-streek en het 516 pasiënte behandel, aldus die Kubaanse ministerie van gesondheid. Miguel Diaz-Canel, president van Kuba, het die medici deur middel van ŉ videoboodskap by die lughawe in Havana terug verwelkom. Landsburgers het van balkonne en sypaadjies met luide applous en ŉ gejuig die medici verwelkom toe hulle in busse verbygery het. Die span sal nou 14 dae lank in kwarantyn bly in ŉ kliniek. Nog ŉ span Kubaanse dokters werk steeds in Turyn, Italië. Kuba het 34 mediese spanne na 27 lande gestuur as ondersteuning in die stryd teen Covid-19. Selfs nog voor die pandemie was dit een van die land se belangrikste bronne van inkomste om dokters en verpleërs oorsee te stuur. Wil jy op die hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.